白頭吟
作者：張籍
朝代：唐

paragraphs: 請君漆上琴，彈我白頭吟。
憶昔君前嬌笑語，兩情宛轉如縈素。
宮中爲我起高樓，更開花池種芳樹。
春天百草秋始衰，棄我不待白頭時。
羅襦玉珥色未暗，今朝已道不相宜。
揚州青銅作明鏡，暗中持照不見影。
人心回互自無窮，眼前好惡那能定。
君恩已去若再返，菖蒲花開月長滿。